b"\n_START_ARTICLE_\nPartit Liberal Democr\xc3\xa0tic del Jap\xc3\xb3\n_START_SECTION_\nHist\xc3\xb2ria\n_START_PARAGRAPH_\nEl PLD s'ha mantingut en el poder la major part del seu temps des de la seva fundaci\xc3\xb3 fins a l'actualitat, a excepci\xc3\xb3 de dos per\xc3\xadodes: entre 1993 i 1994, amb la formaci\xc3\xb3 d'un govern de coalici\xc3\xb3 que deix\xc3\xa0 fora el PLD; i entre 2009 i 2012, en qu\xc3\xa8 govern\xc3\xa0 el Partit Democr\xc3\xa0tic.\n_START_SECTION_\nFundaci\xc3\xb3\n_START_PARAGRAPH_\nEl PLD fou creat el 1955 amb la uni\xc3\xb3 de dues formacions pol\xc3\xadtiques de dretes: el Partit Liberal  (\xe8\x87\xaa\xe7\x94\xb1\xe5\x85\x9a , Jiyut\xc5\x8d, liderat per Shigeru Yoshida) i el Partit Democr\xc3\xa0tic  (\xe6\x97\xa5\xe6\x9c\xac\xe6\xb0\x91\xe4\xb8\xbb\xe5\x85\x9a , Nihon Minshut\xc5\x8d, liderat per Ichir\xc5\x8d Hatoyama). Ambd\xc3\xb3s partits acordaren unir-se per a formar un partit unificat contra el Partit Socialista del Jap\xc3\xb3, que en aquella \xc3\xa8poca gaudia de gran popularitat entre l'electorat japon\xc3\xa8s. El PLD guany\xc3\xa0 les seg\xc3\xbcents eleccions generals que se celebraren, i aconsegu\xc3\xad formar el primer govern conservador del Jap\xc3\xb3 amb una amplia majoria. Des de llavors, aconseguiria mantenir el poder fins a 1993.\n_START_SECTION_\nPrimers anys\n_START_PARAGRAPH_\nEl PLD comen\xc3\xa7a donant un nou enfocament a la pol\xc3\xadtica exterior del Jap\xc3\xb3, amb mesures que anaven des de l'entrada a les Nacions Unides al re-establiment de relacions diplom\xc3\xa0tiques amb la Uni\xc3\xb3 Sovi\xc3\xa8tica. En la majoria de les eleccions que seguiren a 1955 el PLD fou en la for\xc3\xa7a pol\xc3\xadtica m\xc3\xa9s votada, trobant-se \xc3\xbanicament amb l'oposici\xc3\xb3 que venia dels dos principals partits d'esquerres: el Partit Socialista (PSJ) i el Partit Comunista (PCJ). Per aquest motiu, entre les d\xc3\xa8cades del 1950 i 1970, l'Ag\xc3\xa8ncia Central d'Intel\xc2\xb7lig\xc3\xa8ncia dels Estats Units destin\xc3\xa0 milions de d\xc3\xb2lars a les campanyes electorals japoneses, procurant l'augment popular del PLD i, a la vegada, contra els partits i moviments d'esquerra._NEWLINE_La llarga intervenci\xc3\xb3 dels serveis secrets estatunidencs a favor dels conservadors japoneses no fou coneguda p\xc3\xbablicament fins a la meitat de la d\xc3\xa8cada dels anys 1990, quan fou revelada pel New York Times.\n_START_SECTION_\nHist\xc3\xb2ria recent\n_START_PARAGRAPH_\nDespr\xc3\xa9s del retorn al poder el 1996, cinc anys m\xc3\xa9s tard el partit pass\xc3\xa0 a ser liderat pel carism\xc3\xa0tic Junichiro Koizumi. Amb una nova vict\xc3\xb2ria a les eleccions generals del 2005, el PLD mantingu\xc3\xa9 la majoria absoluta en la Dieta del Jap\xc3\xb3 i form\xc3\xa0 un govern de coalici\xc3\xb3 amb el partit Nou K\xc5\x8dmeit\xc5\x8d. El per\xc3\xadode de govern de Koizumi estigu\xc3\xa9 marcat per la seva alian\xc3\xa7a amb el president estatunidenc George W. Bush, una forta pol\xc3\xadtica nacionalista i, especialment, la privatizaci\xc3\xb3 del servei postal._NEWLINE_Shinz\xc5\x8d Abe succe\xc3\xad a Koizumi com a president del partit el 20 de setembre de 2006, tot i que nom\xc3\xa9s ocuparia el c\xc3\xa0rrec per un per\xc3\xadode curt. En aquest context, el partit sofr\xc3\xad una gran derrota a les eleccions del 2007 a la Cambra de Consellers, on hi perd\xc3\xa9 la majoria per primera vegada a la hist\xc3\xb2ria. El 12 de setembre de 2007, Abe dimit\xc3\xad com a primer ministre i l\xc3\xadder del partit, i el succe\xc3\xad Yasuo Fukuda, que dimitiria l'1 de setembre de 2008 despr\xc3\xa9s d'un any en el c\xc3\xa0rrec. El veter\xc3\xa0 Taro Aso pass\xc3\xa0 a dirigir el govern i el partit, per\xc3\xb2 en les eleccions generals de 2009 el PLD sofr\xc3\xad un important daltabaix electoral enfront del Partit Dem\xc3\xb2crata al perdre 177 escons en el parlament, fet que supos\xc3\xa0 la sortida del govern. Aquesta derrota signific\xc3\xa0 el final de m\xc3\xa9s de mig segle de governs conservadors._NEWLINE_No obstant, despr\xc3\xa9s de tres anys de govern el Partit Democr\xc3\xa0tic acumul\xc3\xa0 un desgast notable i el PLD, de nou sota el lideratge de Shinz\xc5\x8d Abe, aconsegu\xc3\xad una vict\xc3\xb2ria contundent en les eleccions generals de 2012 i retorn\xc3\xa0 al poder._NEWLINE_Des d'aquesta data, els conservadors segueixen al front del govern japon\xc3\xa8s."